钦定古今图书集成/方舆汇编/职方典/第1435卷 > 《冲霄山记》明·张瀚
## 钦定古今图书集成/方舆汇编/职方典/第1435卷 > 《冲霄山记》明·张瀚

苍梧镇城北枕大云、通星，东耸金石，西峙朝台，南俯
大江，诸峰巃嵷，罗列如案。旧名火山，谓其上夜光烛
天，相传水有明珠。又云南越王佗埋剑山阿，莫可考
证。居民往往戒火，十日不雨。闾阎祈禳献赛，金鼓相
闻。问之曰：“火山相对，故多火灾，不禳疑有害。夫山川
兴云注雨，利润民物，故曰说万物者泽，终始万物者”
山奚不察夫山性，而徒称名之惑也。山本无名，由人
始名，称名自我。乃妄意诧山，惑甚矣！龙剑在地，则剑
光生；蚌珠在渊，则珠光生。暗然彰明，若锥处囊中，其
末立见。贤才处世，亦复如是。迩年梧郡人才，几于不
振。顾兹万山盘纡，两江萦带，当五岭之中，挹九疑之
胜。山高水深，分野在牛女河汉间。谓非浑融佳丽、阔
达宣朗不可也。其所凝结会萃于人者，岂不然哉？今
学宫坐对此山尢近，余窃闻于斯，有深意焉。改题其
山曰“冲霄”，冲旁从水，霄上从雨，皆以制火，且不失夜
光之义。既以解愚民之惑，重为土人祝。继自今贤豪
奋庸，云蒸川涌，用匡弼我国家以道德文章、丰功伟
烈掀揭宇宙，不啻山川之光芒上烛，即灵锺秀毓，焯
烁霄汉，不在珠剑而在人贤矣。即手书三大字勒石，
仍识诸碑阴，俾生育斯地者以慰且勗云。